Document ID: 32006R1916

KOMISIJAS REGULA (EK) Nr. 1916/2006
(2006. gada 18. decembris),
ar kuru atver Kopienas tarifu kvotas dažu sugu zivīm un dažiem zivju produktiem, kuru izcelsme ir Albānijā, un paredz šo kvotu pārvaldību
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 23. oktobra Regulu (EK) Nr. 1616/2006 par dažām piemērošanas procedūrām Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Albānijas Republiku, no otras puses, kā arī Pagaidu nolīguma starp Eiropas Kopienu un Albānijas Republiku piemērošanu (1), jo īpaši tās 2. pantu,
tā kā:
(1)
Luksemburgā 2006. gada 12. jūnijā tika parakstīts Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Albānijas Republiku, no otras puses (2) (turpmāk tekstā - “Stabilizācijas un asociācijas nolīgums”). Pašlaik notiek Stabilizācijas un asociācijas nolīguma ratifikācijas process.
(2)
Padome 2006. gada 12. jūnijā ir noslēgusi Pagaidu nolīgumu par tirdzniecību un ar tirdzniecību saistītiem jautājumiem starp Eiropas Kopienu, no vienas puses, un Albānijas Republiku, no otras puses (3) (turpmāk tekstā - “Pagaidu nolīgums”). Pagaidu nolīguma mērķis ir pēc iespējas ātrāk īstenot Stabilizācijas un asociācijas nolīguma noteikumus par tirdzniecību un ar to saistītiem jautājumiem. Pagaidu nolīgums stāsies spēkā 2006. gada 1. decembrī.
(3)
Stabilizācijas un asociācijas nolīgumā un Pagaidu nolīgumā ir paredzēts, ka dažu sugu zivis un dažus zivju produktus, kuru izcelsme ir Albānijā, ievērojot Kopienas tarifu kvotu limitu, var ievest Kopienā ar pazeminātu vai nulles muitas nodokļa likmi.
(4)
Stabilizācijas un asociācijas nolīgumā un Pagaidu nolīgumā paredzētas ikgadējas Kopienas tarifu kvotas nenoteiktam laika posmam. Ir lietderīgi paredzēt šo tarifu kvotu atvēršanu un pārvaldību.
(5)
Saskaņā ar 308.a pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (4), ir jāparedz Regulā (EEK) Nr. 2454/93 paredzētās tarifu kvotu pārvaldības sistēmas piemērošana.
(6)
Dalībvalstīm jānodrošina, ka visiem Kopienas importētājiem ir vienlīdzīga un pastāvīga piekļuve tarifu kvotām un ka kvotām noteiktās likmes konsekventi piemēro visam attiecīgo produktu importam visās dalībvalstīs, līdz kvotas ir izmantotas. Lai nodrošinātu šo kvotu efektīvu kopīgu pārvaldību, dalībvalstīm jāspēj no attiecīgā kvotu apjoma izmantot vajadzīgos daudzumus atbilstoši faktiskajam importam. Pārvaldība jāveic, cieši sadarbojoties dalībvalstīm un Komisijai. Komisijai jāspēj uzraudzīt kvotu izmantošanas ātrumu un attiecīgi jāinformē dalībvalstis. Ātruma un efektivitātes labad saziņai starp dalībvalstīm un Komisiju, cik vien iespējams, būtu jānoris elektroniski.
(7)
Saskaņā ar Stabilizācijas un asociācijas nolīgumu un Pagaidu nolīgumu 2006. gadam noteiktajam kvotu apjomam jāatbilst šo nolīgumu III pielikumā noteiktajam kvotu pamata apjomam pilnā mērā.
(8)
Šī regula jāpiemēro no Pagaidu nolīguma spēkā stāšanās brīža līdz brīdim, kad spēkā stājas Stabilizācijas un asociācijas nolīgums.
(9)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
1. Pielikumā minētajiem Albānijas izcelsmes produktiem, kas laisti brīvā apgrozībā Kopienā, piemēro pazeminātu vai nulles muitas nodokļa likmi atbilstoši Kopienas gada tarifu kvotu līmeņiem un limitiem, kuri norādīti minētajā pielikumā.
Šiem produktiem pievieno izcelsmes apliecinājumu, kā paredzēts Stabilizācijas un asociācijas nolīguma un Pagaidu nolīguma protokolā Nr. 4.
2. Katra dalībvalsts garantē 1. punktā minēto produktu importētājiem vienlīdzīgu un pastāvīgu piekļuvi tarifu kvotām tik ilgi, kamēr to ļauj attiecīgo kvotu apjomu atlikums.
2. pants
1. 1. pantā minētās tarifu kvotas pārvalda Komisija saskaņā ar Regulas (EEK) Nr. 2454/93 308.a, 308.b un 308.c pantu.
2. Saziņa starp dalībvalstīm un Komisiju saistībā ar tarifu kvotu pārvaldību, cik vien iespējams, noris elektroniski.
3. pants
1. Atsevišķo tarifu kvotu apjomu sagatavotiem vai konservētiem anšoviem, kas minēti pielikumā ar kārtas Nr. 09.1505, var palielināt katru gadu, sākot ar 2007. gadu, līdz ikgadējais kvotas apjoms sasniedz 1 600 tonnas vai puses vienojas piemērot citu kārtību.
2. Ikgadējo palielinājumu, kas minēts 1. punktā, var piemērot tikai tad, ja ir izlietoti vismaz 80 % no iepriekšējā gadā atvērtā apjoma.
4. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2006. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 18. decembrī

Labels: 3
18
6